Det er ikke længere muligt for kvinder, der opholder sig på et af landets krisecentre, at få tilbudt gratis psykologsamtaler, efter en forsøgsordning fra 2012 finansieret af satspuljemidler er stoppet fra 1. januar 2016.

Formanden for Landsorganisationen af Kvinde-krisecentre (LOKK) og forstander på Kvindehjemmet, Birgit Søderberg, kalder beslutningen om at fjerne psykologordningen »grotesk« og »mærkværdig«. Hun fortæller, at psykologhjælp er et helt afgørende første skridt på vej mod et liv uden vold for kvinder på krisecentre.

»Psykologbistanden til kvinderne er dokumenteret virkningsfuldt for kvinderne, så vi regnede med forlængelse, eller at man permanentgjorde det, men det har man valgt ikke at gøre. Det er uforståeligt,« siger hun.

1.338 har brugt tilbuddet

I Socialstyrelsens evaluering af psykologsamtaler til kvinder på krisecentre fra 2015 konkluderes det, at psykologsamtalerne er et vigtigt tilbud til kvinderne, og at samtalerne opfylder formålet, da kvinderne får hjælp til at få mere overskud og bearbejde oplevelsen. Der står videre, at 1.338 kvinder i perioden september 2013 til oktober 2014 har benyttet sig af tilbuddet.

»I den evalueringsrapport, der er lavet af kvindekrisecentrene i 2015, fastslår man, at ordningen gavner kvinder på krisecentre – de får øget selvværd og livskvalitet. Hvorfor stopper man det så?« siger Birgit Søderberg.

Siden 2012 har alle kvinder på krisecentre i Danmark fået tilbudt op til fire gratis psykologsamtaler. Pengene til ordningen stammer fra satspuljeaftalen for 2012, hvor man afsatte 16 millioner kroner til en forsøgsordning, der i første omgang skulle løbe over to år og blev administreret af Landsorganisationen af Kvinde-krisecentre i Danmark og Socialstyrelsen. Ordningen blev forlænget til udgangen af 2015.

En klar forringelse

LOKK oplyser, at lidt over en tredjedel af alle kvinder på krisecentre har takket ja til tilbuddet om psykologhjælp. Og ifølge Birgit Søderberg er ordningen helt afgørende for at hjælpe kvinder i den rigtige retning.

»Kvinder, der kommer på krisecenter, har ofte svære psykiske mén, og psykologerne har ekspertisen til at hjælpe dem med at bearbejde de traumer, de har fået af den vold, de har været udsat for,« siger hun.

»De fleste af kvinderne har ikke råd til at betale for psykologhjælp. En time koster jo næsten 1.000 kroner. Uden den her ordning bliver krisecenteropholdet mindre virkningsfuldt i kvindernes proces frem mod et liv fri for vold.«

Forstander på kvindekrisecentret i Lyngby, Linda Dichow Kaas, bakker hende op.

»Det er overraskende og en klar forringelse af tilbuddet til voldsudsatte kvinder. Det bliver en omkostning for samfundet ikke at kunne tilbyde et ophold med det nødvendige indhold af kvalitet,« siger hun.

Læs også: Den nat mishandlede han mig som aldrig før

Hun fortæller, at psykologordningen har fungeret som et vigtigt og positivt supplement til tilbuddene på krisecentret.

»At tale med en psykolog betyder, at kvinderne får flere redskaber med sig under opholdet og en anden vinkel på, hvilke mekanismer der skal til for at bryde en voldsspiral,« siger hun.

Også den forhenværende kriminalinspektør Jørn Moos, der er frivillig tilknyttet kvindekrisecentret i Lyngby på tiende år, finder det stærkt kritisabelt, at denne mulighed forsvinder.

»Jeg har set, hvad det her har af betydning for kvinderne,« siger han.

»De her kvinder skal jo gerne ud i livet igen og fungere. Det hjælper de timer til. Det er til psykologsamtalerne, de får bearbejdet traumer og får hjælp til at håndtere sorg, angst og vrede. Det er vanvittigt at skære der.«

Forsøg afsluttet

Det var i december sidste år, at LOKK modtog et brev fra Socialstyrelsen om, at ordningen ville ophøre. I brevet, som Information har læst, står der, at Socialstyrelsen må meddele afslag på en anmodning om at forlænge forsøget med tilbud om psykologsamtaler til kvinder.

Socialstyrelsen skriver også, at den i 2015 evaluerede forsøgsordningen – og altså fandt, at den virkede efter hensigten. På baggrund af denne vurdering kunne Socialstyrelsen konkludere, at formålet med forsøgsordningen er opfyldt, og at den derfor skulle lukke.

Socialstyrelsen henviser til social- og indenrigsminister Karen Ellemann, der i en mail til Information skriver:

»Satspuljepartierne er enige om, at satspuljen skal bruges på projekter, som afprøver nye lovende metoder, eller til at understøtte udbredelse af metoder, der virker. Når vi anvender satspuljen på den måde, vil man opleve, at projektmidler løber ud, når forsøgene er gennemført. Udfordringen er så at sikre, at de gode erfaringer fra projekterne forankres i de permanente tilbud i blandt andet kommunerne.

Konkret er kommunerne lovgivningsmæssigt forpligtet til at sørge for, at det er muligt at få ophold på et kvindekrisecenter, hvis en kvinde har været udsat for vold eller trusler om vold.

Herudover blev der med satspuljeaftalen for 2015 givet penge til tre forskellige initiativer for at styrke indsatsen for voldsramte – eksempelvis til at styrke den svære overgang fra et kvindekrisecenter til en selvstændig tilværelse uden vold. Og så er det også muligt for kvinder, der har været udsat for fysisk vold, at få tilskud til psykologbehandling efter henvisning fra praktiserende læge.«